  Майя Бывальцева Удмуртиысь шоръёзо школаосын дышетскисьёслэн спортъя XIX тол элькун шудонъёсазы гурт командаос пӧлын Эгра ёросысь пиналъёс вормизы, кар командаос пӧлын – Можгаысь. Со сярысь элькунысь Дышетонъя но тодосъя министерстволэн пресс-службаез ивортэ. Куасэн бызьылонъя но полиатлонъя ӵошатсконъёс 14-16 тулыспалэ Пичи Пургаын ортчизы. Ужрадэ Удмуртиысь 34 команда пыриськиз, ваньмыз 500-лэсь трос дышетскисьёс. Куинь нунал вожвылъяськонъёслы йылпумъянъёсъя, гурт ёросъёс пӧлын кыкетӥ но куинетӥ луизы Якшур-Бӧдья но Шаркан ёросъёсысь пиналъёс, как командаос пӧлын азвесь но бронза медальёс басьтӥзы Ижкарысь Ленин но Первомай ёросъёсысь нылъёс но пиос. Куасэн бызьылонъя вожвылъяськонын огъя зачётын кар командаос пӧлын тужгес ӝог луэмзэс возьматӥзы Можгаысь пиналъёс, кыкетӥ интыын Ижкарысь Ленин ёрослэн командаез, куинетӥын – Сарапуллэн. Гурт командаос пӧлын нырысетӥ луиз Якшур-Бӧдьялэн ёрослэн командаез, кыкетӥ – Эгра ёрослэн, куинетӥ – Шаркан ёрослэн. Полиатлонлэн программаяз кужымо гимнастикая, пуляен ыбылӥськонъя но куасэн бызьылонъя ӵошатсконъёс пыро. Татын тужгес кужмо, лэчыт синмо но ӝог луэмзэс возьматӥзы Эгра ёросысь дышетскисьёс, кыкетӥ интыын Грак ёрослэн командаез, куинетӥын – Вотка ёрослэн. Кар командаос пӧлын полиатлонын азьпала потӥзы Можгаысь пиналъёс, кыкетӥ но куинетӥ интыосын Ижкарысь Первомай но Ленин ёрослэн командаосы. Вормисьёслы но призёръёслы медальёс, кузьымъёс сётӥзы, командаослы – Удмуртиысь Дышетонъя но тодосъя министерстволэсь кубокъёс.  Тодэ вайытом, 20-тӥ тулыспалэ Алнашын Спортъя XXV тол элькун гурт шудонъёс кутско. Удмуртиысь 25 гурт ёросъёсысьтыз 1 сюрслэсь ятыр спортсменъёс 10 амалъёсын кужымзэс мерталозы. Шудонъёсты сӥё-дано усьтон ужрад 21-тӥ тулыспаллы чакламын, театр возьматонэ 600 пала адями пыриськоз.  Тегъёс: Спорт Можга Эгра Удмуртия пиналъёс ПичиПурга куасэнбызьылон  